伯弜出示新題樂府四十章雄深雅健有長吉之風喜而有咏
作者：釋永頤
朝代：宋

paragraphs: 偉哉吳人周伯弜，國風雅頌今再昌。
鈞天洞庭不敢張，楚羋暗泣嗟窮湘。
慶祚三百多禎祥，嗚呼四十樂府章。
春宵翦燭飛蘭香，浩歌激烈聲洋洋。
貞魂義血流精光，姦鬼妬魄誅幽荒。
土木閃怪踏雪僵，茫茫萬竅塞鼓簧。
再洗律呂調宮商，金玉振耀齊鏗鏘。
一清一濁均陰陽，風霆變化始有常。
咏歌唐虞及商湯，矇瞽獻納皆贊襄。
煌煌天子朝明堂，永被金石無哀傷。